CELEX: 32010R0158
Language: el
Date: 2010-02-25 00:00:00
Title: Κανονισμός (ΕΕ) αριθ. 158/2010 της Επιτροπής, της 25ης Φεβρουαρίου 2010 , σχετικά με τον εκ των προτέρων καθορισμό, για το 2010, του ποσού της ενίσχυσης για την ιδιωτική αποθεματοποίηση βουτύρου

26.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 49/14
            
         ΚΑΝΟΝΙΣΜΌΣ (ΕΕ) αριθ. 158/2010 ΤΗΣ ΕΠΙΤΡΟΠΉΣ
   της 25ης Φεβρουαρίου 2010
   σχετικά με τον εκ των προτέρων καθορισμό, για το 2010, του ποσού της ενίσχυσης για την ιδιωτική αποθεματοποίηση βουτύρου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 43 στοιχεία α) και δ), σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Το άρθρο 28 του κανονισμού (ΕΚ) αριθ. 1234/2007 προβλέπει τη χορήγηση ενισχύσεων για την ιδιωτική αποθεματοποίηση βουτύρου.
            
         
               (2)
            
            
               Η εξέλιξη των τιμών και των αποθεμάτων βουτύρου καταδεικνύει ανισορροπία της αγοράς η οποία μπορεί να εξαλειφθεί ή να περιοριστεί μέσω της εποχικής αποθεματοποίησης. Λαμβανομένης υπόψη της υφιστάμενης κατάστασης της αγοράς, κρίνεται σκόπιμο να χορηγηθεί ενίσχυση για την ιδιωτική αποθεματοποίηση βουτύρου από την 1η Μαρτίου 2010.
            
         
               (3)
            
            
               Ο κανονισμός (ΕΚ) αριθ. 826/2008 της Επιτροπής, της 20ής Αυγούστου 2008, σχετικά με τη θέσπιση κοινών κανόνων για τη χορήγηση κοινοτικής ενίσχυσης στην ιδιωτική αποθεματοποίηση ορισμένων γεωργικών προϊόντων (2), θεσπίζει κοινούς κανόνες εφαρμογής του καθεστώτος ενίσχυσης στην ιδιωτική αποθεματοποίηση.
            
         
               (4)
            
            
               Σύμφωνα με το άρθρο 6 του κανονισμού (ΕΚ) αριθ. 826/2008, η ενίσχυση που καθορίζεται εκ των προτέρων πρέπει να χορηγείται σύμφωνα με τους λεπτομερείς κανόνες και τους όρους που προβλέπονται στο κεφάλαιο III του εν λόγω κανονισμού.
            
         
               (5)
            
            
               Για τη διευκόλυνση της εφαρμογής του παρόντος μέτρου, λαμβανομένης υπόψη της υφιστάμενης πρακτικής στα κράτη μέλη, το άρθρο 7 παράγραφος 3 του κανονισμού (ΕΚ) αριθ. 826/2008 πρέπει να αφορά μόνο τα προϊόντα τα οποία έχουν πλήρως αποθεματοποιηθεί. Συνεπώς, πρέπει να προβλεφθεί παρέκκλιση από το εν λόγω άρθρο.
            
         
               (6)
            
            
               Σύμφωνα με το άρθρο 29 του κανονισμού (ΕΚ) αριθ. 1234/2007, η ενίσχυση καθορίζεται με βάση τις δαπάνες αποθεματοποίησης και την ενδεχόμενη εξέλιξη των τιμών για το νωπό βούτυρο και το βούτυρο από τα αποθέματα.
            
         
               (7)
            
            
               Κρίνεται σκόπιμο να καθορισθεί ενίσχυση για τις δαπάνες εισόδου και εξόδου των σχετικών προϊόντων καθώς και για τις ημερήσιες δαπάνες αποθήκευσης υπό ψύξη και τις χρηματοοικονομικές δαπάνες.
            
         
               (8)
            
            
               Για λόγους διοικητικής αποτελεσματικότητας και απλοποίησης, εφόσον οι απαιτούμενες πληροφορίες σχετικά με τις λεπτομέρειες αποθεματοποίησης συμπεριλαμβάνονται ήδη στην αίτηση ενίσχυσης, πρέπει να αρθεί, μετά τη σύναψη της σύμβασης, η υποχρέωση κοινοποίησης των ίδιων πληροφοριών που προβλέπεται στο άρθρο 20 πρώτο εδάφιο στοιχείο α) του κανονισμού (ΕΚ) αριθ. 826/2008.
            
         
               (9)
            
            
               Για λόγους διοικητικής αποτελεσματικότητας και απλοποίησης, λαμβανομένης υπόψη της ιδιαίτερης κατάστασης όσον αφορά την αποθεματοποίηση βουτύρου, οι έλεγχοι που προβλέπονται στο άρθρο 36 παράγραφος 6 του κανονισμού (ΕΚ) αριθ. 826/2008 πρέπει να διενεργούνται τουλάχιστον για το ήμισυ των συμβάσεων. Συνεπώς, πρέπει να προβλεφθεί παρέκκλιση από το εν λόγω άρθρο. Η παρέκκλιση αυτή πρέπει να εφαρμόζεται επίσης στην έξοδο από το απόθεμα των προϊόντων όπως αναφέρεται στο άρθρο 4 παράγραφος 3 στοιχείο β) του κανονισμού (ΕΚ) αριθ. 1182/2008 της Επιτροπής, της 28ης Νοεμβρίου 2008, σχετικά με τον εκ των προτέρων καθορισμό, για το 2009, του ποσού της ενίσχυσης για την ιδιωτική αποθεματοποίηση βουτύρου (3).
            
         
               (10)
            
            
               Για λόγους απλοποίησης και εφοδιαστικής αποτελεσματικότητας, δεν πρέπει να απαιτείται η ένδειξη του αριθμού της σύμβασης σε κάθε μονάδα που αποθεματοποιείται εφόσον ο αριθμός αυτός αναφέρεται στο μητρώο της αποθήκης.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο παρών κανονισμός προβλέπει ενίσχυση για την ιδιωτική αποθεματοποίηση αλατισμένου και μη αλατισμένου βουτύρου όπως αναφέρεται στο άρθρο 28 στοιχείο α) του κανονισμού (ΕΚ) αριθ. 1234/2007 για τις συμβάσεις που συνάπτονται από την 1η Μαρτίου 2010.
   Άρθρο 2
   1.   Ο κανονισμός (ΕΚ) αριθ. 826/2008 εφαρμόζεται, πλην αντιθέτων διατάξεων του παρόντος κανονισμού.
   2.   Κατά παρέκκλιση από το άρθρο 7 παράγραφος 3 του κανονισμού (ΕΚ) αριθ. 826/2008, οι αιτήσεις αφορούν μόνο προϊόντα τα οποία έχουν πλήρως αποθεματοποιηθεί.
   Άρθρο 3
   Η μονάδα μέτρησης που αναφέρεται στο άρθρο 16 παράγραφος 2 στοιχείο γ) του κανονισμού (ΕΚ) αριθ. 826/2008 είναι η «παρτίδα αποθεματοποίησης» η οποία αντιστοιχεί στην ποσότητα του προϊόντος που καλύπτεται από τον παρόντα κανονισμό, το οποίο ζυγίζει τουλάχιστον έναν τόνο, έχει ομοιογενή σύνθεση και ποιότητα, έχει παραχθεί σε ένα μόνο εργοστάσιο, έχει τεθεί σε αποθεματοποίηση την ίδια ημέρα σε μία μόνο αποθήκη.
   Άρθρο 4
   1.   Η ενίσχυση για τα προϊόντα που αναφέρονται στο άρθρο 1 είναι:
   
               —
            
            
               18,31 EUR ανά τόνο αποθεματοποίησης όσον αφορά τα πάγια έξοδα αποθεματοποίησης,
            
         
               —
            
            
               0,34 EUR ανά τόνο, ανά ημέρα συμβατικής αποθεματοποίησης.
            
         2.   Η είσοδος στη συμβατική αποθεματοποίηση πραγματοποιείται μεταξύ 1ης Μαρτίου και 15ης Αυγούστου 2010. Η έξοδος από το απόθεμα μπορεί να πραγματοποιηθεί από τις 16 Αυγούστου 2010. Η συμβατική αποθεματοποίηση λήγει μία ημέρα πριν από την έξοδο από το απόθεμα ή το αργότερο την τελευταία ημέρα του Φεβρουαρίου που έπεται του έτους της εισόδου στο απόθεμα.
   3.   Η ενίσχυση μπορεί να χορηγηθεί μόνο εφόσον η περίοδος συμβατικής αποθεματοποίησης είναι μεταξύ 90 και 210 ημερών.
   Άρθρο 5
   Τα κράτη μέλη κοινοποιούν στην Επιτροπή κάθε Τρίτη έως τις 12.00 (ώρα Βρυξελλών) τις ποσότητες για τις οποίες έχουν συναφθεί συμβάσεις όπως προβλέπεται στο άρθρο 35 παράγραφος 1 στοιχείο α) του κανονισμού (ΕΚ) αριθ. 826/2008, καθώς και τις ποσότητες προϊόντων για τις οποίες έχουν υποβληθεί αιτήσεις για τη σύναψη συμβάσεων.
   Άρθρο 6
   1.   Το άρθρο 20 πρώτο εδάφιο στοιχείο α) του κανονισμού 826/2008 δεν εφαρμόζεται.
   2.   Τα κράτη μέλη δεν υποχρεούνται να αναγράφουν τον αριθμό της σύμβασης, όπως αναφέρεται στο άρθρο 22 παράγραφος 1 στοιχείο ε) του κανονισμού (ΕΚ) αριθ. 826/2008, υπό την προϋπόθεση ότι ο υπεύθυνος της αποθήκης αναλαμβάνει τη δέσμευση να εγγράψει τον αριθμό της σύμβασης στο μητρώο που αναφέρεται στο παράρτημα Ι σημείο ΙΙΙ του εν λόγω κανονισμού.
   3.   Κατά παρέκκλιση από το άρθρο 36 παράγραφος 6 του κανονισμού (ΕΚ) αριθ. 826/2008, στο τέλος της περιόδου συμβατικής αποθεματοποίησης, η υπεύθυνη για τον έλεγχο αρχή επαληθεύει με δειγματοληψία το βάρος και την ταυτοποίηση του αποθεματοποιημένου βουτύρου κατά τη διάρκεια όλης της περιόδου εξόδου, από τον Αύγουστο του 2010 έως τον Φεβρουάριο του 2011, και τουλάχιστον για το ήμισυ των συμβάσεων.
   Η παράγραφος 1 εφαρμόζεται στους ελέγχους κατά την περίοδο εξόδου από τις 16 Αυγούστου 2010, όπως αναφέρεται στο άρθρο 4 παράγραφος 3 στοιχείο β) του κανονισμού (ΕΚ) αριθ. 1182/2008.
   Άρθρο 7
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Φεβρουαρίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 223 της 21.8.2008, σ. 3.
   
      (3)  ΕΕ L 319 της 29.11.2008, σ. 49.